V tomto ohľade Banka nemá povinnosť poskytnúť vysvetlenie týkajúce sa použitia v rámci odôvodnenia pojmov, akými sú „nefungovanie relevantných segmentov trhu“ a „mechanizmus transmisie“. Je všeobecne známe, že Únia bola od začiatku roku 2010 sužovaná krízou štátnych dlhov a že sa objavilo napätie na určitých trhoch so štátnymi dlhopismi v eurozóne, najmä z dôvodu rastúcich obáv trhu, pokiaľ ide o verejnú fiškálnu udržateľnosť vzhľadom na značne zvýšené rozpočtové deficity, najmä v Grécku. Taktiež bolo známe, že toto napätie sa rozšírilo do iných segmentov finančného trhu a že Banka oznámila program pre trhy s cennými papiermi, aby zlepšila mechanizmus transmisie menovej politiky. Okrem toho, pokiaľ ide o rozhodnutie adresované žiadateľovi, ktorí kúpil grécke štátne dlhopisy v postavení inštitucionálneho investora, tento musí byť považovaný za subjekt, ktorý pozná význam pojmu „mechanizmus transmisie“ alebo je schopný ho ľahko nájsť, napríklad prostredníctvom internetovej stránky Banky.

Z dôvodu obmedzeného súdneho preskúmania súdom Únie má preto dodržanie povinnosti Banky dostatočne odôvodniť svoje rozhodnutia o to väčší význam. V skutočnosti len tak môže súd Únie overiť, či boli splnené skutkové a právne okolnosti, od ktorých závisí výkon diskrečnej právomoci. Pokiaľ však ide o žiadosť o prístup k prílohám dohody o výmene medzi Helénskou republikou a Bankou a národnými centrálnymi bankami Eurosystému, podľa ktorých grécke štátne dlhopisy, ktorých vlastníkmi boli tieto posledné uvedené, boli vymenené za nové grécke štátne dlhopisy, povinnosť odôvodnenia nijako nebráni tomu, aby Banka vychádzala z úvah pri zohľadnení hypotetického správania, ktoré by účastníci trhu mohli prijať v nadväznosti na zverejnenie informácií obsiahnutých v uvedených prílohách a z účinkov, ktoré by takéto správanie mohlo mať pre budúce intervencie. Za týchto podmienok je všeobecná povaha odôvodnenia Banky odôvodnená obavou, aby neboli zverejnené informácie, na ochranu ktorých sa vzťahujú výnimky stanovené v rozhodnutí 2004/258.

Právo na prístup k dokumentom Európskej centrálnej banky podlieha určitým obmedzeniam z dôvodov verejného alebo súkromného záujmu. Presnejšie článok 4 ods. 1 písm. a) druhá a tretia zarážka rozhodnutia 2004/258 o prístupe verejnosti k dokumentom uvedenej Banky, zmeneného a doplneného rozhodnutím 2011/342, stanovuje výnimky z prístupu k určitému dokumentu v prípade, ak by jeho zverejnenie mohlo ohroziť ochranu verejného záujmu, čo sa týka finančnej, menovej a hospodárskej politiky Únie alebo členského štátu, alebo finančnú situáciu Banky alebo národných centrálnych bánk (NCB) Eurosystému.

Podľa uvedeného článku 4 ods. 1 písm. a) druhej a tretej zarážky rozhodnutia 2004/258 je zamietnutie prístupu Banky k prílohám dohody o výmene štátnych dlhopisov medzi členským štátom a Bankou a NCB Eurosystému uzavretej v rámci už skončeného intervenčného programu na trhu a založeného na úvahe, podľa ktorej mohlo zverejnenie údajov obsiahnutých v uvedených prílohách podnietiť účastníkov trhu k predpovedaniu stratégie, taktiky a metódy, ktoré mohla prijať spolu s NCB Eurosystému v rámci budúcich intervencií, odôvodnené. Pokiaľ intervencia zahŕňa nákup štátnych dlhopisov Bankou a NCB Eurosystému, existuje nebezpečenstvo, že účastníci trhu vychádzajú z informácií týkajúcich sa takýchto nákupov v minulosti na účely správnej alebo nesprávnej identifikácie preferencií Banky a NCB Eurosystému pre určité druhy štátnych dlhopisov, o ktorých sa domnievajú, že sa uplatňujú nezávisle od cieľa sledovaného pri nákupe štátnych dlhopisov.

Za tohto predpokladu by mohlo zverejnenie informácií obsiahnutých v prílohách dohody o výmene ovplyvniť účinnosť intervenčných opatrení Banky a jej finančnej situácie alebo finančnej situácie NCB Eurosystému, keďže na jednej strane by hrozilo, že by takéto zverejnene malo za následok nárast cien pre druhy dlhopisov identifikované ako dlhopisy, ktoré môžu Banka a NCB Eurosystému kúpiť. Tieto posledné uvedené by mohli byť vedené k nákupu týchto druhov dlhopisov za vyššie ceny, alebo k nákupu iných dlhopisov, ktoré menej zodpovedajú ich preferenciám. Na strane druhej by Banka a NCB Eurosystému mohli byť vedené k nákupu dlhopisov rôznych druhov v uvedenej kategórii na podnietenie účastníkov trhu na investovanie do všetkých dlhopisov obsiahnutých v uvedenej kategórii, namiesto toho, aby sa zamerali na určité druhy dlhopisov.

Okrem toho, keďže Banka disponuje širokou mierou voľnej úvahy, pokiaľ ide o výber a určenie opatrení, ktoré prijme v rámci plnenia svojich úloh, keď posudzuje, či je prístup k dokumentom spôsobilý ovplyvniť menovú politiku Únie, jej finančnú situáciu alebo finančnú situáciu NCB Eurosystému, je oprávnená zohľadniť všetky opatrenia, ku ktorých prijatiu mohla byť v budúcnosti vedená, a nie je povinná zohľadniť výlučne opatrenia stanovujúce podmienku uvedenú v tlačovej správe týkajúcej sa jej intervenčného programu na trhu.

(pozri body72, 78, 80, 87, 96, 97, 102)